**MOLĖTŲ RAJONO SAVIVALDYBĖS JAUNIMO REIKALŲ TARYBOS**

**POSĖDŽIO PROTOKOLAS**

2023-09-18 Nr.V4-15

Molėtai

Posėdis įvyko 2023 m. rugsėjo 18 d. 16 val.

Posėdžio pirmininkė – Vaida Saugūnienė.

Posėdžio sekretorius – Vilma Bačiulė.

Dalyvavo: Molėtų rajono savivaldybės jaunimo reikalų tarybos (toliau - MJRT) nariai –Simonas Bogušinskas, Lina Dieninė, Danielė Čereškaitė, Jolita Čimbarienė, Modestas Kuncevičius, Viktorija Liubertienė, Vaidas Mickevičius, Adas Oleinik, Giedrė Petrauskaitė, Vaida Saugūnienė, Ugnė Vytaitė.

Nedalyvavo: Emilija Aliukonytė.

DARBOTVARKĖ:

1. Dėl Molėtų rajono savivaldybės jaunimo reikalų tarybos pirmininko ir pirmininko pavaduotojo rinkimo.
2. Dėl Molėtų rajono savivaldybės jaunimo reikalų tarybos darbo reglamento patvirtinimo.
3. Dėl dalyvavimo Jaunimo linijos iniciatyvoje.
4. Dėl pasiūlymų Molėtų rajono savivaldybės jaunimo reikalų tarybos 2023 m. veiklos planui.
5. Kiti klausimai.
6. **SVARSTYTA.** Dėl Molėtų rajono savivaldybės jaunimo reikalų tarybos pirmininko ir pirmininko pavaduotojo rinkimo.

Vadovaujantis 2019 m. kovo 28 d. Molėtų rajono savivaldybės tarybos sprendimu Nr. B1-68 (2023-06-29 B1-137 aktuali redakcija) patvirtintų MJRT tarybos nuostatų 15 punktu, iškeltos dvi kandidatūros, Vaidos Saugūnienės, Jaunimo reikalų tarybos pirmininkui, Viktorijos Liubertienės, Jaunimo reikalų tarybos pirmininko pavaduotojui.

Po balsavimo vienbalsiai nuspręsta MJRT pirmininke skirti Molėtų rajono savivaldybės vicemerę Vaidą Saugūnienę, MJRT pirmininko pavaduotoja - Alantos bendruomenės centro narę, jaunimo atstovę Viktoriją Liubertienę.

**NUTARTA.**

1. Molėtų rajono savivaldybės jaunimo reikalų tarybos pirmininkė - Molėtų rajono savivaldybės vicemerė Vaida Saugūnienė.
2. Molėtų rajono savivaldybės jaunimo reikalų tarybos pirmininko pavaduotoja - Alantos bendruomenės centro narė, jaunimo atstovė Viktorija Liubertienė.

**2.** **SVARSTYTA.** Dėl Molėtų rajono savivaldybės jaunimo reikalų tarybos darbo reglamento patvirtinimo.

Vadovaujantis 2019 m. kovo 28 d. Molėtų rajono savivaldybės tarybos sprendimu Nr. B1-68 (2023-06-29 B1-137 aktuali redakcija) patvirtintų MJRT nuostatų 19 punktu, MJRT nariai teikė pastabas dėl MJRT darbo reglamento, kurio projektas buvo siųstas kartu su posėdžio medžiaga.

A. Oleinik pateikė pastabą, siūlydamas koreguoti 9.3 punktą, numatant 10 darbo dienų terminą informuoti MJRT narius apie numatomą MJRT posėdį.

Pasiūlymui pritarta vienbalsiai.

V. Bačiulė pateikė siūlymą įrašyti tvarką dėl neaktyvių narių šalinimo.

Pritarta siūlyti šalinti neaktyvius MJRT narius, praleidusius tris posėdžius iš eilės, jei tam pritaria daugiau kaip pusė MJRT narių.

V. Saugūnienė siūlo koreguoti 13 punktą, dėl MJRT posėdžių vykdymo elektroniniu būdu, ir medžiagos konfidencialumo.

A. Oleinik siūlo MJRT posėdžių metu balsuoti dėl medžiagos priskyrimo konfidencialiai medžiagai.

Visi pritaria.

V. Saugūnienė pateikia pastabą dėl 23.4 punkto – dėl MJRT narių (ne savivaldybės tarybos narių) teisių dalyvauti savivaldybės tarybos komitetų ar komisijų posėdžiuose.

Nutarta, kad MJRT narys, kuris nėra savivaldybės tarybos narys, norintis dalyvauti tam tikrame savivaldybės tarybos posėdyje, tarybos komitete, komisijoje, turi informuoti MJRT pirmininkę apie norą dalyvauti ir pasisakyti svarstomu klausimu susijusiu su jaunimo politika.

**NUTARTA:** Pritarti pagal pastabas koreguotam MJRT darbo reglamentui ir jį patvirtinti.

**3.** **SVARSTYTA.** Dėl dalyvavimo Jaunimo linijos iniciatyvoje.

V. Bačiulė pristato „Jaunimo linijos“ iniciatyvą minint spalio 10-ąją - Psichinės sveikatos dieną prisidėti prie akcijos "Žalia šviesa gyvenimui". „Žalia šviesa gyvenimui“ norima atkreipti dėmesį į jaunų žmonių psichinę bei emocinę sveikatą. Lietuva pirmauja pagal jaunų žmonių savižudybių skaičių pasaulyje, apie 80 proc. Lietuvos studentų nuolat jaučia nerimą, o trečdalis mokinių mokyklose yra patyrę patyčias. Psichinės sveikatos sutrikimai stigmatizuojami, o emocinio raštingumo labai trūksta. Situaciją pakeisti galima nuolat kalbant ir primenant, kad psichinė sveikata yra sveikata ir ja reikia rūpintis. Pristato siūlomus būdus prisidėti prie akcijos „Žalia šviesa gyvenimui“:

- Spalio 10 dieną įžiebti žaliai tiltus, miesto pastatus, darboviečių langus. Bent vieną naktį tegul sušvinta žaliai!

- Spalio 10 dieną, pasikeisti savo logotipą į žalią ir tegul tai būna pretekstas socialiniuose tinkluose, komunikacijos kanaluose kalbėti apie psichinę sveikatą ir kaip svarbu, ja rūpintis.

- Apsirengti žaliai, gaminti žalius kokteilius, gerti žalią arbatą – žalia spalva reiškia viltį ir gyvenimą, tegul tai būna priminimas, kad pilnavertis gyvenimas neįsivaizduojamas be subalansuotos psichinės sveikatos.

- Spalio 10-ąją surengti pokalbį, diskusiją ar paskaitą apie psichinę sveikatą bei emocinį raštingumą mokykloje, darbovietėje ar organizacijoje.

V. Saugūnienė pritaria idėjai, siūlo inicijuoti dvi iš siūlomų priemonių - rekomenduoti rengtis žaliai, surengti pokalbį ar paskaitą, diskusiją apie psichinę sveikatą ir emocinį raštingumą, parengti raštą formalaus ir neformalaus ugdymo įstaigoms ir skatinti dalyvauti šioje iniciatyvoje.

Vienbalsiai pritarta.

**NUTARTA:** Jaunimo reikalų koordinatoriui parengti raštą Molėtų rajono formalaus ir neformalaus ugdymo įstaigoms, su siūlymu jungtis prie „Jaunimo linijos“ akcijos ir pagal galimybes įgyvendinti dvi priemones - rekomenduoti rengtis žaliai, surengti pokalbį ar paskaitą, diskusiją apie psichinę sveikatą ir emocinį raštingumą.

**4. SVARSTYTA:** Dėl pasiūlymų Molėtų rajono savivaldybės jaunimo reikalų tarybos 2023 m. veiklos planui.

Kartu su posėdžio darbotvarke, MJRT nariams buvo siųsta medžiaga, su 2023 m. MJRT veiklos planu.

V. Bačiulė pristato 5 tikslus, uždavinius ir planuojamus rezultatus.

L. Dieninė atkreipia dėmesį, kad mokyklose jaunuoliai turi atlikti socialines-pilietines valandas, siūlo užtikrinti didesnę sklaidą apie parengtą Savanorystės meniu katalogą, informuoti mokyklas, klasių auklėtojus apie galimybes atlikti trumpalaikę savanorystę už mokyklos ribų.

Visi pritaria dėl didesnės sklaidos Savanorystės meniu katalogui, siūlo koreguoti tikslą vietoje „jaunimo savanoriškos tarnybos įgyvendinimas“, įrašyti „jaunimo savanorystės įgyvendinimas“.

Taip pat siūloma braukti 3 tikslo planuojamą rezultatą „numatyti lėšas jaunuolių nuvežimui vykstant į nacionalinius jaunimo renginius“, nes lėšos nėra skiriamos, o jaunuoliai visada nuvežami Molėtų rajono savivaldybės biudžeto lėšomis.

Pritarta koreguoti 4.2. uždavinį įtraukiant siūlymų teikimą ir savivaldybės įstaigoms.

MJRT nariai diskutavo dėl 3 tikslo planuojamo rezultato – organizuoti išvyką į kito rajono SJRT.

Siūloma spalio mėnesį inicijuoti išvyką į kito rajono SJRT. Esant galimybei numatyti apsilankymą kitoje įstaigoje, kurioje vykdomas darbas su jaunimu.

Pagal pastabas koreguotas veiklos planas pridedamas.

**NUTARTA:**

1.Pritarti koreguotam Molėtų rajono savivaldybės jaunimo reikalų tarybos 2023 m. veiklos planui ir jį viešinti.

2. Jaunimo reikalų koordinatoriui suderinti vizitą į kito rajono susitikimą su SJRT nariais, pagal galimybes aplankyti įstaigą, kurioje vykdomas darbas su jaunimu.

**5. SVARSTYTA:** Kiti klausimai.

V. Saugūnienė informuoja, kad rugsėjo 28 d. į Molėtus atvyksta LR Prezidentas Gitanas Nausėda, pristato preliminarią darbotvarkę ir pakviečia jaunimo atstovus dalyvauti Prezidento susitikime su rajono gyventojais.

Posėdžio pirmininkė Vaida Saugūnienė

Posėdžio sekretorė Vilma Bačiulė